Period: Old Babylonian
Genre: Literary
Transliteration:
<SURFACE>
tur₃ me nun-e ba-du₃-a-bi
lil₂-e a-gin₇ ib₂-sag₃ ki-bi me-na gi₄-gi₄
še-eb na-aŋ₂-tar-ra ba-mar-ra re
me-bi a-ba-a in-bir-re a-še-er ba-da-tab
šudum nibru{ki} eš₃ dur-an-ki-a
lil₂-e a-gin₇ ib₂-sag₃ ki-bi me-na gi₄-gi₄
ki-ur₃ ki gal ba-du₃-a-bi
še-eb e₂-kur-ra ba-du₃-a-bi
ub-šu-unken-na ba-du₃-a-bi
eš₃ e₂-gal-mah ba-du₃-a-bi
lil₂-e a-gin₇ ib₂-sag₃ ki-bi me-na gi₄-gi₄
uru₂ zid šag₄-sug₄-ga a-gin₇...
ŋiš-hur kal-la-bi šu pe-el-la...
uru₂-a i₃-zi-iŋ₃-bi a-gin₇...
ŋarza mah-bi šu suh₃-a...
nibru{ki} šag₄-ba me hal-hal-a
uŋ₃ saŋ gig₂-ga numun zid ib₂-i-i-a
uru₂ šag₄-bi umuš ba-ra-pad₃-da
{d}a-nun-na-ke₄-ne na ba-an-degₓ(RI)-ge-eš-am₃
ub-šu-unken-na ki di gal ku₅-ru
eš-bar-e si sa₂ ba-ra-an-zu-uš-am₃
diŋir-be₂-ne ki-tuš ba-ab-ŋar-ra
šukur₂-ud-bi im-šub-ba barag-bi im-ri-a
<unk> kug kiŋ₂-sig₇ unu₂ gal-ba
kurun₂ lal₃ bal-bal-e nam-še₃ bi₂-ib₂-tar-ra
nibru{ki} uru₂ ŋissu daŋal-la-bi-še₃
uŋ₃ saŋ gig₂-ga ni₂ im-ši-ib₂-te-en-na
ki-tuš-ba gu₂-zal-a-gin₇ ba-ra-an-šub
ab₂ sag₂ dug₄-ga-gin₇ e-ne sag₂ ba-ra-an-dug₄
uru₂ šag₄-bi er₂ gig dirig-ga
en-na-me-še₃ diŋir ga-ša-an-bi en₃-bi nu-tar-re
e₂ gu-la za-pa-aŋ₂ ib₂-zu-a-bi
e₂-ri-a sug₄-gin₇ lu₂ nu-un-ku₄-ku₄
nibru{ki} iri{ki} barag-barag gal-gal-e-ne šu im-ma-an-peš₁₁-eš-a-aš a-na-aš u₂-gu i₃-ni-in-de₂-eš
uŋ₃ saŋ gig₂-ga u₂ hi-a udu-gin₇ bi₂-ib₂-gu₇-a ka-na-aŋ₂ uru₂
ud en-še₃ i₃-šub er₂ a-nir šag₄ sag₃ ur₅ uš₂-a
en-še₃ bar bi₂-ib-tab₂ šag₄ nu-ub-ši-huŋ-e
{kuš}šem₅ {kuš}a₂-la₂ mu-un-du₁₂-a re
i-lu gig-ga-a a-na-še₃ ud mi-ni-ib₂-zal
balaŋ di šeg₁₂-ba e-ne ba-dur₂-ru-ne-eš
kuš₂-a ŋar-ra-bi er₂-še₃ ba-ab-be₂-ne
lu₂ dam šub-ba dumu šub-ba-ne
a uru₂ hul-a-me šir₃-re-eš ba-ab-be₂-ne
uru₂-bi e₃-a ki-tuš-bi kar-ra
šeg₁₂ uru₂ ze₂-ba-še₃ im-ši-šir₃-šir₃-e-ne-eš
er₂ dug₄-ga balaŋ di-ne-ne-eš₂
a₂-e₃ lu₂-ed₃-da umuš-bi nu-zu-gin₇
...ba-sag₃ dim₂-ma-bi ba-suh₃
...er₂ gig-ga-bi im-me
ki-ru-gu₂ 1(diš)-a-kam
...e₂ mu-un-du₃ {d}nin-lil₂ <unk>
ŋiš-gi₄-ŋal₂-bi-im
e₂ zid-de₃ er₂ a-še-er ma-ra-ba
šir₃ gig-ga im-me šu-luh zid...
še-eb e₂-kur-ra-ke₄ er₂ a-še-er ma-ra-ba
šir₃ gig-ga im-me šu-luh zid...
ŋarza mah ŋiš-hur kal-kal šu hul dug₄-ga er₂ gig i₃-še₂₂-še₂₂
šukur₂ šub-šub-ba kug-kug-ga-bi ki-sig₁₀-ga...ba muš₂-am₃-bi im-me
me luh-luh-ha sikil šen-na-bi šu pel-la₂-ke₄-eš e₂-e ur₅ ib₂-uš₂
e₂ zid-de₃ ni₂-bi sun₅-sun₅ gig-ga-a
ud mi-ni-ib₂-zal-zal-e er₂...
e₂-a niŋ₂ ŋar-ra niŋ₂ dirig-bi kišib-bi ib₂-du₈-a-aš gun₂ ki mu-ni-ib₂-ŋal₂
niŋ₂-gur₁₁ erim₃ saŋ sig₁₀-ga-ba šu gi₄ ba-ab-dug₄-a-aš a-na ma-la₂ im-me
lu₂-kur₂-ra sag₉ hul nu-zu-ne niŋ₂ dug₃ bi₂-ib-ku₅-ru-uš-a-aš i-lu gig im-me
nam-lu₂-ulu₃-bi maš₂-anše-gin₇ šag₄-ba mi-ni-ib-til-la-aš a ka-na-aŋ₂-ŋu₁₀ im-me
ki-sikil ŋuruš di₄-di₄-la₂-be₂-ne zar-re-eš mi-ni-ib-sal-la-aš u₈-a-bi im-me
urin-bi muru₉ šeŋ₃-ŋa₂-gin₇ ki-e bi₂-ib-su₃-a-aš er₂-še₃ nu-gul-e
e₂-e ab₂ amar-bi ku₅-ra₂-gin₇ ni₂-bi-še₃ mur gig-ga im-ša₄ šeₓ(IGI@g)-šeₓ(IGI@g) i₃-ŋa₂-ŋa₂
balaŋ di lu₂ ad dug₃-ga-ke₄-ne emeda{da} <unk> a di-gin₇ mu-bi er₂-ra mi-ni-ib-bal-bal-e-ne
uru₂ u₃-mu-un-bi saŋ ib₂-ta-an-dub₂-ba-aš
i-bi₂-ni ki kur₂-ra ib₂-ta-an-ŋar-ra ad-e-eš ba-an-ša₄-aš
e₂ zid kur-kur-ra i-bi₂-še₃ ba-ŋen-na
uŋ₃ saŋ gig₂-ga us₂ zid bi₂-ib-dab₅-ba
a-na ib₂-ak a-na im-ha-lam-ma-bi-še₃
u₃-mu-un-bi ib₂-ta-ib₂ saŋ-ki-a mu-un <unk>
ki-ru-gu₂ 2(diš)-kam-ma-am₃
me gal šag₄-bi ba-ra-an-e₃-a-aš gu₃ gig-ga im-me
ŋiš-gi₄-ŋal₂-bi-im
uru₂ u₃-mu-un-bi šag₄ ba-da-an-dab-ba
en-še₃ la-ba-ši-gur-ru muš₃-am₃-bi nu-um-me
šeg₁₂-bi a-na-še₃ ŋiri₃ ib₂-ta-an-ŋar
tum₁₂{mušen} za-pa-aŋ₂ ŋa₂-ŋa₂-bi ab-ta ib₂-ta-an-dal
e₂ ad zu šeg₁₂ tigi aŋ₂ ze₂-ba ud mi-ni-ib-zal-zal-la ta-aš igi bi₂-in-gi₄
e₂ sun₅-na giri₁₇ šu ŋal₂-la re
e₂ ni₂ nu-tuku-gin₇ sig₉-ga-bi ba-du₃
aŋ₂ išib-bi nu-kug-kug-ga-gin₇
šu-luh-bi kur-kur-ra nu-ub-ta-sed₆-a-gin₇
šu bi₂-in-dag gaba-ni ib₂-ta-an-zig₃
aŋ₂-gig ur₅-ra-a a-še-er-ra mu-un-du₃
ta-še eŋer na-aŋ₂-bi i-bi₂-ni-a la-ba-an-barag₂
aŋ₂ sikil du₃-a-gin₇ ur₅-re zag bi₂-in-tag
šeg₁₂-bi hul₂-e a-na-aš ib₂-ta-an-e₃
ŋi₆ an-bar₇-ba šag₄-ba er₂ bi₂-in-si
a₂-še kur₂ aŋ₂-gig bi₂-ib-ak-a
u₃-mu-un-bi im-hul-am₃ šu-bi bi₂-in-gi₄-am₃
uru₂-bi e₂-bi in-gul-gul-am₃
ur₂-bi in-bur₁₂-ra-am₃ al-e bi₂-in-ra-am₃
dam dumu-bi šag₄-ba mi-ni-in-ug₅-ga-am₃
uru₂-bi uru₂ šub-ba im-ma-ni-in-kur₉-ra-am₃
aŋ₂ ul-bi ki-bi...
mu-un-gur₁₁-bi tum₉-e ba-ab-ir-ra-am₃
uru₂ ŋal₂-la-bi nu-ŋal₂-la mi-ni-in-kur₉-ra-am₃
dim₂-ma-bi ŋiri₃ ib₂-ta-an-kur₂-ra-am₃
umuš-bi in-suh₃-am₃ lil₂-e bi₂-in-sag₃-ga-am₃
u₂-bi a-bi ib₂-ta-an-kar-ra-am₃
ga zu kaš zu-a ud-bi mi-ni-ib-til-la-am₃
e₂-e aŋ₂-gig bi₂-ib-ak-a
a-še-er gig im-me er₂ bi₂-ib-lu₃-lu₃
balaŋ di lu₂ i-lu ba-ab-be₂-a
šag₄ nu-ze₂-ba-bi mu-na-ni-ib-gi₄-gi₄
u₃-mu-un-bi me-bi ba-ra-an-e₃-a
a₂-bi nu-mu-un-tag-ga-am₃ en₃-bi nu-tar-ra-am₃
ki-ru-gu₂ 3(diš)-kam-ma-am₃
me gal-gal-la-ni a-gin₇ ba-ra-an-dal
a₂-bi la-ba-an-tag-ga-am₃ en₃-bi nu-tar-ra-am₃
ŋiš-gi₄-ŋal₂-bi-im
mu-lu šir₃-ra na-aŋ₂-tar gig-ga-ŋu₁₀-uš
me-e ib₂-ši-ed₃-de₃-en er₂ im-ši-še₂₂-še₂₂-en
a₂-še balaŋ di šir₃ zu-ne
mur-ma-ra-ŋu₁₀ ma-a-ar ma-ab-be₂-ne-am₃
i₃-ne-eš₂ kuš₂-a im-ma-dirig-ga-ŋu₁₀
dili-dili-bi er₂-ra ma-an-ŋa₂-ŋa₂-ne-am₃
a₂-še šag₄ su-mu-ug tab₂-tab₂-ba-ŋu₁₀
ki kur₉-ra-bi ma-a-ar lu₂ mu-da-an-zu-am₃
a-ra₂ gig-ga šag₄ bur₁₂-ra-ŋu₁₀
<unk> a tur-ra-ŋu₁₀ er₂-ra ma-an-du₁₂-am₃
nin e₂ du₃-a ki-tuš-a-ne-ne
lul-e-eš ba-ab-ŋar-ra tum₉-e ba-ab-tur-ra-am₃
lu₂-erim₂-e ka-na-aŋ₂-ŋu₁₀ ib₂-til-la
er₂-ra ma-a-ar ma-an-ŋa₂-ŋa₂-ne-am₃
šag₄ aŋ₂-gig-ga ib₂-dirig-ŋu₁₀ ad-bi-še₃ ba-ab-be₂-ne ib₂-sed₄-de₃-ne-am₃
er₂-bi u₃-mu-un-ŋa₂ mu-un-ŋa₂-ŋa₂-dam
arhuš šag₄-ne-ša₄ ma-ar ma-an-tuku-tuku-am₃
{d}mu-ul-lil₂ a-a saŋ gig₂-ga-ke₄
ki-ŋu₁₀ gi₄-gi₄-ŋu₁₀ a₂-bi i₃-aŋ₂-ŋa₂-a-ke₄
ki-ru-gu₂ 4(diš)-kam-ma-am₃
šag₄-ŋu₁₀ mud-a ba-ni-gel-le-eŋ₃-ŋen ba-bir-bir-en sug-ge₄ ba-ab-gu₇
ŋiš-gi₄-ŋal₂-bi-im
še-eb saŋ-a na-aŋ₂-tar-zu gig-ga-am₃...
a₂-še {d}mu-ul-lil₂ a i-bi₂-za šu ba-e-ši-in-ti-a
za-e ni₂-za er₂ gig-ga šeš₄-a ba-i-ri-ib-ak-eš
na-aŋ₂-bi-še₃ u₃-mu-un-zu-ur₂ sizkur e-ne dug₄-mu-na-ab
u₃-mu-un-ŋu₁₀ en₃-še₃ i-bi₂...e-ne...
ta-aš aŋ₂...
šag₄-zu ha-ma-sed₄-de₃ aŋ₂-gig gi-mu-ra-ab ud...ra dug₄-mu-na-ab
eš₃-eš₃-a ku₁₀-ku₁₀-ga-ŋu₁₀ ki-tuš kur₉-ma-ni-ib dug₄-mu-na-ab
ud babbar-ra su-ub-ba dadag-ga-gin₇...šum₂-mu-ra-ab dug₄-mu-na-ab
<unk> nu...<unk>...ak-a-ŋu₁₀...dug₄-mu-na-ab
aŋ₂ nu-sag₉-ge-zu...ma <unk>...bi₂-ib-du₃-e dug₄-mu-na-ab
i-gi₄-in-zu ur₅-ra-ke₄-eš ša-ne-ša₄ arhuš ma-ra-tuku-tuku
šag₄-zu šag₄ sag₃ ib₂-ta-be₄-e šag₄ zalag ma-ra-an-ŋar-ra-me
saŋ-zu zi-zi-i ŋiš-šub-ba-za ul-še₃ ma-ra-an-ŋa₂-ŋa₂
aŋ₂ kur₂-re za-a-ar i-ri-ib-ak-e šu-bi bi₂-ib-gi₄-gi₄-e
ki-ru-gu₂ 5(diš)-kam-ma-am₃
iri{ki}a šu bar-re nu-zu-a ur₅-re bi₂-ib-sig₁₀-ge
...
a₂-še u₃-mu-un-zu gu₂ šub-ba kur₂ me-e-ši-in-ra-am₃
arhuš ma-ra-an-tuku-am₃ na-aŋ₂-zu in-tar-ra-am₃
šeg₁₂-zu a-še-er ib₂-ta-an-e₃-a ib₂-si bi₂-in-dug₄-ga-am₃
ur₅ sag₉-ge šag₄ hul₂-la ma-ra-ni-in-kur₉-ra-am₃
{d}nin-urta maškim kalag-ga saŋ-ba bi₂-in-tuku-am₃
šul u₂-a-ni-še₃ ib₂-ši-in-gub-ba-am₃
e₂-kur eš₃ kalag-kalag du₃-du₃-u₃-dam a₂ mu-un-da-aŋ₂-am₃
aŋ₂ ul-bi ki-bi bi₂-in-gi₄-am₃
gi-gun₄-na-bi ki-bi gi₄-gi₄-bi ud-gin₇ kar₂-kar₂-bi
muš₃-ba barag tum₂-tum₂-mu in-na-an-dug₄-ga-am₃
ŋarza kur₂-re ib₂-suh₃-a šu hul...
me ib₂-bir-a-bi ki-bi-še₃ in-ŋar-ra-am₃
šu-luh erim₂-e šu bi₂-in-la₂-a-ba
kug-ge sikil-e-bi
inim kug nu-kur₂-ru-da-ni in-na-an-dug₄-ga-am₃
{d}iš-me{d}da-gan sipad ki aŋ₂-ŋa₂-ni-ir
gud du₇ maš₂ du₇ šar₂-šar₂-re-da in-na-an-dug₄-ga-am₃
<unk> kug nam tar-re-da-ni giri₁₇ šu...
sizkur a-ra-zu-a ud bi₂-in-gub-ba-am₃
...aŋ₂ ze₂-ba...šag₄-zu...
er₂ gig-zu...mah...
ki-ru-gu₂ 6(diš)-kam-ma-am₃
ud en₃-še₃ i₃-kuš₂-u₃-de₃-en
ŋiš-gi₄-ŋal₂-bi-im
še-eb en₃-še₃ er₂-ra a-še-er-ra i-bi₂ mi-ni-ib-zi-zi-zi
a₂-še u₃-mu-un-zu kur gal {d}mu-ul-lil₂-le an ki-a dirig-ga
še-eb-zu a-še-er ib₂-ta-an-e₃ ur₅-zu in-sag₉-ga
i₃-ne-eš₂ uru₂ u₃-mu-un-zu šag₄-ne-ša₄ arhuš ma-ra-an-tuku-a
a-a {d}mu-ul-lil₂ u₃-mu-un kur-kur-ra-ke₄ gur-ru-za bi₂-in-dug₄-ga
ama gal {d}nin-lil₂-le a-ra-zu-a u₃-gul mu-ni-in-ŋar-ra
nibru{ki} saŋ sag₃-ge-bi ŋar-ra-ab še-eb in-na-an-dug₄-ga-am₃
ama₅-ŋu₁₀ du₃-ma-ab e₂-ŋu₁₀ sig₉-ma-ab in-na-an-dug₄-ga-am₃
ša₃-ba-ni-a ad i-ni-in-gi₄-eš-am₃ e-ne-eŋ₃-bi bi₂-in-dug₄-ga
{d}mu-ul-lil₂ e-ne-eŋ₃ zid dug₄-ga-ni in-de₃-a-ŋen-na
e₂ zid aŋ₂ ha-lam-ma ba-ab-ak sag₉-ga-aš i-ni-in-kur₉-ra
aŋ₂ ur₅-ra-ra e-ra-ni-ib-gi₄-a e-ne ib₂-ta-an-ed₃-de₃
sig₉-ga-bi mu-un-du₃-un-na-gin₇ hul₂ ud mi-ni-in-kur₉-ra
za-pa-aŋ₂ kurun₂ lal₃ dirig-še₃ bal-bal-e na-aŋ₂-še₃ bi₂-ib-tar-re
ib₂-si ud en₃-še₃ er₂ gul-la e-ne e-ra-an-dug₄-ga
aŋ₂ mu nu-tuku-gin₇ ba-til₃-le-na-aš na-aŋ₂-zu in-tar-ra
uru₂-ŋu₁₀ šag₄ kug-ŋu₁₀ mu-e-ši-huŋ za-a-ar ma-ra-an-gur-ra-am₃
nibru{ki} šag₄ kug-ŋu₁₀ mu-e-ši-huŋ za-a-ar ma-ra-an-gur-ra-am₃
uru₂ zid na-aŋ₂ gal-zu in-tar-ra-am₃ bal-zu in-su₃-ud-dam
nibru{ki} na-aŋ₂ gal-zu in-tar-ra-am₃ bal-zu in-su₃-ud-dam
e₂-kur-ra ud-gin₇ kar₂-kar₂-ka e-ne in-na-an-dug₄-ga-am₃
ki-ur₃-ra ud zid ba-an-e₃-am₃ ud ma-ra-ni-in-kur₉-ra-am₃
{d}nin-lil₂-le ŋa₂-ŋiš-šu₂-a-ka na-aŋ₂-zu in-tar-ra-am₃
{d}en-lil₂ {d}nin-lil₂-bi e₂-kur-ra barag mu-ni-in-ri-eš-am₃
šag₄-bi-a u₂ mi-ni-in-sug₄-sug₄-ge-eš-am₃ kurun₂ mi-ni-in-dug₃-ge-eš-am₃
saŋ gig₂ ki-tuš-ba gen₆-ne₂-de₃ ad-bi mu-un-gi₄-eš-am₃
uŋ₃ sug-zag-ge ba-ab-gu₇-a-aš za-a-ar ma-ra-an-lah₄-e-eš-am₃
dumu ama-ni ba-da-an-gur-re-eš-am₃ gu₂ mu-un-ŋar-re-eš-am₃
nam-lu₂-ulu₃ ki-saŋ-ŋal₂-la-ba mu-e-de₃-re₇-eš-am₃
eš₃ nibru{ki} kur gal {d}mu-ul-lil₂-le za-a-ar ma-ra-an-gur-ra-am₃
ki-ru-gu₂ 7(diš)-kam-ma-am₃
ur₅-zu a-gin₇ i₃-tab šag₄ sag₃ a-gin₇ i₃-kuš₂-u₃-de₃
ŋiš-gi₄-ŋal₂-bi-im
a₂-še me-ri-zu-a ki-en-gi ki-uri ki-bi gi₄-gi₄-da
uŋ₃ bir-a-bi gud₃-bi-še₃ gur-ru-dam e-ne-eš im-mi-in-eš-am₃
eridug{ki} šag₄-bi ŋeštug₂ i-i umuš zid hal-ha-la-da
ŋarza mah-bi nu-ha-lam-me-da inim-bi im-de₆-am₃
adab{bu}{ki} iri nin-bi niŋ₂-zi-ŋal₂ dim₂-e u₃-tud mu₂-mu₂-da
{d}a-nun-na en nam tar-re-da du₃-u₃-bi bi₂-in-ne-eš-am₃
urim₂{ki} šag₄-tum₂-ma ki ŋar-ra me-bi me-ta suh
an-ne₂ {d}en-lil₂-le ki-bi gi₄-gi₄-da ad-bi...
larsam{ki} iri nun-bi niŋir an ki di-kud uŋ₃ šar₂-ra-ke₄
suhuš-bi gen₆-ne₂-de₃ us₂ zid dab₅-be₂-da e-ne bi₂-in-eš-am₃
unug{ki} kul-aba₄{ki} iri kug ŋiš-kiŋ₂-ti diŋir-re-e-ne-ke₄
eš-bar kiŋ₂-bi im-mi-in-eš-am₃ ki-bi bi₂-in-gi₄-eš-am₃
ki zabalam{ki} iri nu-gig an-na-ke₄ usu-ni mu-un-til-la
lu₂-erim₂ lu₂-kur₂-ra-da kar-re-bi inim-bi im-de₆-a
lagaš{ki} dim gal an-na eš₃ ŋir₂-su{ki} ul-ta ŋar-ra-ba
an-ne₂ {d}en-lil₂-le igi sag₉-ga-ne-ne im-ši-in-bar-re-eš-am₃
e₂-bi umma{ki}a šeg₁₂-kur-šag₄-ga hul-bi ba-ab-ak-a
ugu-bi-ta ti-id-nu-um nu-ŋar-ra ib₂-ta-an-zig₃-ge₄-eš-am₃
kiš{ki} zag dab₅ ki-en-gi ki-uri nam-nun-bi dirig-ga
suhuš-bi gen₆-ne₂-de₃ bi₂-in-eš-am₃ diŋir gal-gal-e-ne
mar₂-da{ki} iri id₂-bi a zal-le a-šag₄-ga še gu-nu
{d}a-nun-na-ke₄-ne ib₂-ta-an-kar-re-eš-a ib₂-ši-in-gur-re-eš-am₃
i₃-si-in{ki} u₂-a {d}a-nun-na-ke₄-ne ul-ta ni₂ il₂-la-a
an {d}en-lil₂ {d}en-ki {d}nin-mah-a bal-bi in-su₃-ud-da-am₃
dug₄-ga-ba šu zid bi₂-in-ŋar-re-eš-am₃ he₂-am₃-bi bi₂-in-eš-am₃
{d}nin-urta šul ur-saŋ kalag-ga šu-ni ba-an-šum₂-mu-uš-am₃
{d}nin-isin₂{si}na dumu mah an-na šim-mu₂ kalam-ma-ka
ki-tuš kug e₂-gal-mah-ni-a ni₂ dub₂-bu in-na-an-ne-eš-am₃
{d}da-mu kindagal₂ {d}nu-nam-nir-ra a-zu zi-ŋal₂-la-ka
ŋiri₃ ama-na-še₃ a-a-na-še₃ kur gam-gam-e in-na-an-ne-eš-am₃
ki-ru-gu₂ 8(diš)-kam-ma-am₃
an {d}en-lil₂ {d}en-ki {d}nin-mah-bi a₂-bi ha-ba-an-aŋ₂-eš-am₃
ŋiš-gi₄-ŋal₂-bi-im
i₃-ne-eš₂ a₂-še {d}en-lil₂-le ud zid kalam-ma bi₂-in-gub-ba-am₃
ud nibru{ki} gu₂ an-še₃ zi-zi i₃-ne-eš₂ im-mi-in-dug₄-ga
ud zid e₂-kur-ra saŋ mu₂-mu₂ e-ne im-mi-in-tuku-a
ud ki-ur₃-ra dalla mah e₃-a e-ne im-mi-in-zig₃-ga
ud ki-en-gi ki-uri daŋal-e e-ne im-mi-in-gi₄-a
ud e₂ du₃-du₃ ŋa₂-nun niŋin₂-e e-ne ib₂-ta-an-mar-ra
ud numun i-i niŋ₂-zi-ŋal₂ u₃-tud e-ne ib₂-ta-an-e₃-a
ud tur₃ du₃-du₃ amaš ki ŋa₂-ŋa₂ e-ne ib₂-ta-an-e₃-a
u₈-e sila₄-a im-mi-ib-tu-ud-da tur₃-e bi₂-ib-si-a
u₈ amaš-bi im-mi-ib₂-u₃-tud sila₄-bi tur₃-e bi₂-ib-si-si
ud₅-de₃ maš₂-bi im-mi-ib-tu-ud-da amaš-a bi₂-ib-si-a
u₈ sila₄-bi im-da-ab-lu-a {e₂}tur₃ im-peš₁₁-am₃
ud₅-e maš₂-bi im-da-ab-lu-a amaš daŋal bi₂-ib-tag-ga
ud niŋ₂ ha-lam-ma sag₉-ga ku₄-ku₄ e-ne ib₂-ta-an-ŋar-ra
ud niŋ₂-erim₂...
ud niŋ₂-si-sa₂ kalam-ma ŋa₂-ŋa₂ a₂-tah-a mi-ni-in-kur₉-ra
ki-ru-gu₂ 9(diš)-kam-ma-am₃
ud ki-en-gi ki-uri lu₂-erim₂-e šu hul bi₂-in-dug₄-ga
ud-da-ta šag₄ ba-ši-huŋ-ŋa₂-am₃ bar ba-ši-im-sed₄-da-am₃
diŋir gal-gal-e-ne šag₄-ne-ša₄ ur₅-re ba-an-tuku-uš-am₃
a₂ kuš₂-a igi bi₂-in-du₈-uš-am₃ ib₂-ta-an-ed₃-de₃-eš-am₃
iri du₆-du₆-da ba-ŋar-ra-za ki-bi-še₃ in-ŋar-re-eš-am₃
niŋ₂ babbar-bi sag₂ ba-ab-dug₄-ga-ba sug-ge₄ ba-ab-gu₇-a
{d}en-lil₂ lugal kur-kur-ra-ke₄ ki-bi-še₃ in-ŋar-ra-am₃
nam-lu₂-ulu₃ gud₃ us₂-sa-ta ni₂ im-ši-ib-ten-na
nibru{ki} kur me gal-gal-la-ka ŋiri₃ kur₂...
{d}a-nun-na inim {d}en-lil₂-la₂-ta e₂...
gi₁₆-sa ul-ta ŋar-ŋar-ra-ba tum₉-e ba-ab-de₆-a
ki-bi-še₃ ku₄-ku₄-da bi₂-in-eš-am₃ en nam tar-re-ne
šag₄-bi-a u₂ sug₄-sug₄ šag₄ hul₂-la šag₄-ba mi-ni-in-ŋar-ra-am₃
{d}iš-me{d}da-gan šita ud-da gub hul₂ ni₂-tuku-ni-ra
...kug-ge a-bi sikil-e in-na-an-dug₄-ga-am₃
me...pel₂-la₂-bi sikil-e in-na-an-dug₄-ga-am₃
ŋarza suh₃-a bir-a-bi si bi₂-in-sa₂
kug-kug-ga šub-ba šu pel₂-la₂-a-ke₄ ki-bi-še₃ in-ŋar-ra
šukur₂-ud šub-ba eša zid₂ dub-dub-bu na-aŋ₂-še₃ bi₂-ib-tar-re
{ŋiš}banšur ninda lu ninda šar₂-re-da šag₄-ga-ni im-de₆-a
ki-ru-gu₂ 1(u)-kam-ma-am₃
ud lu₂-u₃ lu₂-ra inim kur₂ nu-di dumu a-a-ni-ir ni₂ teŋ₃-ŋe₂₆-e
ud niŋ₂-sun₅-na kalam-ma ŋa₂-ŋa₂ tur-re mah dugud-da
ud šeš-ban₃-da šeš-gal-la-ni hu-luh-ha ni₂ sun₅-e
...dumu gal-la dumu ban₃-da umun₂ ak inim-ma-ni-še₃ tuš-u₃
...sig₉-ga kalag-ga še₂₉-eš₂ nu-di niŋ₂ sag₉-ga gal gub-bu
...kaskal suh₃-a ŋiri₃ ŋa₂-ŋa₂ hul mu₂-a bur₁₂-re
...ki šag₄-ga-ni-še₃ du-u₃ gaba-ri-ni-še₃ in nu-dub₂
...ki šag₄-ga-ni-še₃ du-u₃ edin-na ni₂ sun₅-ni niŋ₂-gig-ga nu-ak
ud lu₂-u₈ lu₂-ra inim kur₂ nu-di niŋ₂-gig-ga nu-ak
...iri-ta iri kur₂-še₃ du-u₃...ni₂ nu-teŋ₃-ŋe₂₆-e niŋ₂-gig nu-ak
ud kalam-ma niŋ₂-gig-ga e₃-a šag₄-ba ud ŋa₂-ŋa₂
ud niŋ₂ ku₁₀-ku₁₀ kalam-ma zi-zi niŋ₂-zi-ŋal₂ hul₂-le
a-a {d}en-lil₂ en dug₄-ga-ni nu-kur₂-ru nun kur-kur-ra-ke₄
uŋ₃ saŋ gig₂-ga bi₂-in-gub-ba-am₃ sag₉-ge-ba bi₂-in-dug₄-ga
ki-ru-gu₂ 1(u)-1(diš)-kam-ma-am₃
i₃-ne-eš₂ a₂-še ud-da-ta {d}en-lil₂ nun šag₄-la₂ sug₄-ga-am₃
šul šeg₁₂ <unk> ra ŋar-ra-ni-ir in-na-an-sag₉-am₃
me erim₂-e šu hul bi₂-in-dug₄-ga si in-na-an-sa₂-am₃
ŋarza šu pel₂-la₂ mu-un-na-an-kug-kug-ga-am₃
gi-gun₄-bi mu-na-an-sikil-am₃ dalla mu-un-na-an-e₃-am₃
šag₄-ba he₂-ŋal₂ mi-ni-in-šar₂-šar₂-ra-am₃ kurun lal₃ bi₂-ib-si-am₃
ud ne šag₄ dug₃-ge bar huŋ-e ur₅ sag₉-ge mi-ni-in-ŋar-ra-am₃
e-ne a-ra-zu-a mu-na-an-gub-ba-am₃ giri₁₇ šu mi-ni-ŋal₂-la-am₃
er₂ ŋar-ra nam-šita dug₄-ga-ni nun kur-kur-ra-ke₄
i₃-he-nun-na lal₃ ku₇-ku₇-da-gin₇ su-ni bi₂-ib₂-ak-am₃
šudu₃-da-ni ŋiš ba-an-tuku-am₃ igi in-ši-in-bar-ra-am₃
{d}iš-me{d}da-gan-na inim-ma-ni su-a-na ba-dug₃-ga-am₃
saŋ us₂-a-ni šag₄-ga dug₄-ga-ni in-de₃-ŋen-na-am₃
sun₅-na šita-ba ki la₂-a-ne₂-eš₂ ŋiri₃-ba sig₁₀-ga-ne₂-eš₂
sizkur-ra u₃-gul ŋa₂-ŋa₂-da-ne₂-eš₂ giri₁₇ ki su-bu-da-ne₂-eš₂
<unk> til₃-le-da ni₂ teŋ₃-ŋe₂₆-da-ne₂-eš₂ gur-gur-re-da-ne₂-eš₂
niŋ₂-nam-ma-ni en-nu-uŋ₃ ak-da-ne₂-eš₂ ŋa₂-la nu-dag-ge-da-ne₂-eš₂
nam-nun-na mu sud-su₃-ra₂-ni e-ne-er in-na-an-dug₄-ga-am₃
lu₂ nam-lugal-la saŋ-bi-še₃ e₃-a e-ne-er in-na-an-dug₄-ga-am₃
lugal bal sag₉-ga-ke₄ e-ne-er in-na-an-dug₄-ga-am₃
uŋ₃ ki-tuš ne-ha bi₂-in-dur₂-ru-na e-ne-er in-na-an-dug₄-ga-am₃
uŋ₃ šar₂-ra niŋ₂ bi₂-in-dug₄-ga-a in-de₃-a-ŋen-na-am₃
ki-en-gi ki-uri a-na me-a ud nam tar-ra-še₃
uŋ₃ saŋ gig₂-ga u₈-gin₇ lu-a uŋ₃ saŋ sig₁₀-ga-ba
nam-mah kur gal {d}nu-nam-nir-ra enkar an ki-ke₄
du-ri₂-še₃ me-teš₂ am₃-i-i-ne a-ra₂ ni₂-ŋal₂-la-ni-im
ki-ru-gu₂ 1(u)-2(diš)-kam-ma-am₃

Cuneiform:
<SURFACE>
𒉣𒇬𒈨𒉣𒂊𒁀𒆕𒀀𒁉
𒆤𒂊𒀀𒁶𒌈𒉺𒆠𒁉𒈨𒈾𒄄𒄄
𒊺𒅁𒈾𒉘𒋻𒊏𒁀𒈥𒊏𒊑
𒈨𒁉𒀀𒁀𒀀𒅔𒄵𒊑𒀀𒊺𒅕𒁀𒁕𒋰
𒋃𒂗𒆤𒆠𒀊𒄙𒀭𒆠𒀀
𒆤𒂊𒀀𒁶𒌈𒉺𒆠𒁉𒈨𒈾𒄄𒄄
𒆠𒃡𒆠𒃲𒁀𒆕𒀀𒁉
𒊺𒅁𒂍𒆳𒊏𒁀𒆕𒀀𒁉
𒌒𒋗𒌺𒈾𒁀𒆕𒀀𒁉
𒀊𒂍𒃲𒈤𒁀𒆕𒀀𒁉
𒆤𒂊𒀀𒁶𒌈𒉺𒆠𒁉𒈨𒈾𒄄𒄄
𒍍𒍣𒊮𒋤𒂵𒀀𒁶...
𒄑𒄯𒆗𒆷𒁉𒋗𒉿𒂖𒆷...
𒍍𒀀𒉌𒍣𒉘𒁉𒀀𒁶...
𒉺𒀭𒈤𒁉𒋗𒄗𒀀...
𒂗𒆤𒆠𒊮𒁀𒈨𒄬𒄬𒀀
𒌧𒊕𒈪𒂵𒆰𒍣𒌈𒄿𒄿𒀀
𒍍𒊮𒁉𒌆𒁀𒊏𒅆𒊒𒁕
𒀭𒀀𒉣𒈾𒆤𒉈𒈾𒁀𒀭𒊑𒄀𒌍𒀀𒀭
𒌒𒋗𒌺𒈾𒆠𒁲𒃲𒋻𒊒
𒌍𒁇𒂊𒋛𒁲𒁀𒊏𒀭𒍪𒍑𒀀𒀭
𒀭𒁉𒉈𒆠𒆪𒁀𒀊𒃻𒊏
𒉻𒌓𒁉𒅎𒊒𒁀𒁈𒁉𒅎𒊑𒀀
<unk>𒆬𒆥𒅊𒋼𒀕𒃲𒁀
𒁷𒋭𒁄𒁄𒂊𒉆𒂠𒉈𒌈𒋻𒊏
𒂗𒆤𒆠𒍍𒄑𒈪𒂼𒆷𒁉𒂠
𒌧𒊕𒈪𒂵𒉎𒅎𒅆𒌈𒋼𒂗𒈾
𒆠𒆪𒁀𒄘𒉌𒀀𒁶𒁀𒊏𒀭𒊒
𒀖𒉺𒃶𒅗𒂵𒁶𒂊𒉈𒉺𒃶𒁀𒊏𒀭𒅗
𒍍𒊮𒁉𒀀𒅆𒍼𒋛𒀀𒂵
𒂗𒈾𒈨𒂠𒀭𒂵𒊭𒀭𒁉𒇷𒁉𒉡𒋻𒊑
𒂍𒄖𒆷𒍝𒉺𒉘𒌈𒍪𒀀𒁉
𒂍𒊑𒀀𒋤𒁶𒇽𒉡𒌧𒆭𒆭
𒂗𒆤𒆠𒌷𒆠𒁈𒁈𒃲𒃲𒂊𒉈𒋗𒅎𒈠𒀭𒄩𒌍𒀀𒀸𒀀𒈾𒀸𒌑𒄖𒉌𒉌𒅔𒌤𒌍
𒌧𒊕𒈪𒂵𒌑𒄭𒀀𒇻𒁶𒉈𒌈𒅥𒀀𒅗𒈾𒉘𒍍
𒌓𒂗𒂠𒉌𒊒𒀀𒅆𒀀𒉪𒊮𒉺𒄯𒌀𒀀
𒂗𒂠𒁇𒉈𒅁𒄉𒊮𒉡𒌒𒅆𒂠𒂊
𒋢𒀘𒋢𒀉𒇲𒈬𒌧𒌇𒀀𒊑
𒄿𒇻𒍼𒂵𒀀𒀀𒈾𒂠𒌓𒈪𒉌𒌈𒉌
𒁆𒁲𒋞𒁀𒂊𒉈𒁀𒂉𒊒𒉈𒌍
𒊨𒀀𒃻𒊏𒁉𒀀𒅆𒂠𒁀𒀊𒁉𒉈
𒇽𒁮𒊒𒁀𒌉𒊒𒁀𒉈
𒀀𒍍𒅆𒌨𒀀𒈨𒂡𒊑𒌍𒁀𒀊𒁉𒉈
𒍍𒁉𒌓𒁺𒀀𒆠𒆪𒁉𒋼𒀀𒊏
𒋞𒍍𒍢𒁀𒂠𒅎𒅆𒂡𒂡𒂊𒉈𒌍
𒀀𒅆𒅗𒂵𒁆𒁲𒉈𒉈𒂠
𒀉𒌓𒁺𒇽𒇯𒁺𒁕𒌆𒁉𒉡𒍪𒁶
...𒁀𒉺𒁶𒈠𒁉𒁀𒄗
...𒀀𒅆𒍼𒂵𒁉𒅎𒈨
𒆠𒊒𒄘𒁹𒀀𒄰
...𒂍𒈬𒌧𒆕𒀭𒎏𒆤<unk>
𒄑𒄄𒅅𒁉𒅎
𒂍𒍣𒉈𒀀𒅆𒀀𒊺𒅕𒈠𒊏𒁀
𒂡𒍼𒂵𒅎𒈨𒋗𒈛𒍣...
𒊺𒅁𒂍𒆳𒊏𒆤𒀀𒅆𒀀𒊺𒅕𒈠𒊏𒁀
𒂡𒍼𒂵𒅎𒈨𒋗𒈛𒍣...
𒉺𒀭𒈤𒄑𒄯𒆗𒆗𒋗𒅆𒌨𒅗𒂵𒀀𒅆𒍼𒉌𒂞𒂞
𒉻𒊒𒊒𒁀𒆬𒆬𒂵𒁉𒆠𒋧𒂵...𒁀𒈽𒀀𒀭𒁉𒅎𒈨
𒈨𒈛𒈛𒄩𒂖𒊿𒈾𒁉𒋗𒉈𒇲𒆤𒌍𒂍𒂊𒄯𒌈𒌀
𒂍𒍣𒉈𒉎𒁉𒁔𒁔𒍼𒂵𒀀
𒌓𒈪𒉌𒌈𒉌𒉌𒂊𒀀𒅆...
𒂍𒀀𒃻𒃻𒊏𒃻𒋛𒀀𒁉𒈩𒁉𒌈𒂃𒀀𒀸𒄘𒆠𒈬𒉌𒌈𒅅
𒃻𒂵𒌿𒊕𒋧𒂵𒁀𒋗𒄄𒁀𒀊𒅗𒀀𒀸𒀀𒈾𒈠𒇲𒅎𒈨
𒇽𒉽𒊏𒊷𒅆𒌨𒉡𒍪𒉈𒃻𒄭𒉈𒅁𒋻𒊒𒍑𒀀𒀸𒄿𒇻𒍼𒅎𒈨
𒉆𒇽𒍇𒁉𒈧𒀲𒁶𒊮𒁀𒈪𒉌𒅁𒌀𒆷𒀸𒀀𒅗𒈾𒉘𒈬𒅎𒈨
𒆠𒂖𒄨𒌉𒌉𒇲𒁉𒉈𒇡𒊑𒌍𒈪𒉌𒅁𒊩𒆷𒀸𒇇𒀀𒁉𒅎𒈨
𒌶𒁉𒅎𒂂𒀀𒀭𒂷𒁶𒆠𒂊𒉈𒅁𒋤𒀀𒀸𒀀𒅆𒂠𒉡𒄢𒂊
𒂍𒂊𒀖𒀫𒁉𒋻𒁺𒁶𒉎𒁉𒂠𒄯𒍼𒂵𒅎𒁺𒅊𒅊𒉌𒂷𒂷
𒁆𒁲𒇽𒀜𒄭𒂵𒆤𒉈𒌝𒈨𒁕<unk>𒀀𒁲𒁶𒈬𒁉𒀀𒅆𒊏𒈪𒉌𒅁𒁄𒁄𒂊𒉈
𒍍𒅇𒈬𒌧𒁉𒊕𒌈𒋫𒀭𒂀𒁀𒀸
𒄿𒉈𒉌𒆠𒉽𒊏𒌈𒋫𒀭𒃻𒊏𒀜𒂊𒌍𒁀𒀭𒁺𒀸
𒂍𒍣𒆳𒆳𒊏𒄿𒉈𒂠𒁀𒁺𒈾
𒌧𒊕𒈪𒂵𒍑𒍣𒉈𒅁𒆪𒁀
𒀀𒈾𒌈𒀝𒀀𒈾𒅎𒄩𒇴𒈠𒁉𒂠
𒅇𒈬𒌧𒁉𒌈𒋫𒌈𒊕𒆠𒀀𒈬𒌧<unk>
𒆠𒊒𒄘𒈫𒄰𒈠𒀀𒀭
𒈨𒃲𒊮𒁉𒁀𒊏𒀭𒌓𒁺𒀀𒀸𒅗𒍼𒂵𒅎𒈨
𒄑𒄄𒅅𒁉𒅎
𒍍𒅇𒈬𒌧𒁉𒊮𒁀𒁕𒀭𒁳𒁀
𒂗𒂠𒆷𒁀𒅆𒄥𒊒𒈹𒀀𒀭𒁉𒉡𒌝𒈨
𒋞𒁉𒀀𒈾𒂠𒄊𒌈𒋫𒀭𒃻
𒌅𒄷𒍝𒉺𒉘𒂷𒂷𒁉𒀊𒋫𒌈𒋫𒀭𒊑
𒂍𒀜𒍪𒋞𒁆𒈜𒉘𒍢𒁀𒌓𒈪𒉌𒅁𒉌𒉌𒆷𒋫𒀸𒅆𒉈𒅔𒄄
𒂍𒁔𒈾𒅗𒋗𒅅𒆷𒊑
𒂍𒉎𒉡𒌇𒁶𒋛𒂵𒁉𒁀𒆕
𒉘𒈨𒁉𒉡𒆬𒆬𒂵𒁶
𒋗𒈛𒁉𒆳𒆳𒊏𒉡𒌒𒋫𒈹𒀀𒁶
𒋗𒉈𒅔𒁖𒃮𒉌𒌈𒋫𒀭𒍣
𒉘𒍼𒄯𒊏𒀀𒀀𒊺𒅕𒊏𒈬𒌧𒆕
𒋫𒊺𒂕𒈾𒉘𒁉𒄿𒉈𒉌𒀀𒆷𒁀𒀭𒁖
𒉘𒂖𒆕𒀀𒁶𒄯𒊑𒍠𒉈𒅔𒋳
𒋞𒁉𒄾𒂊𒀀𒈾𒀸𒌈𒋫𒀭𒌓𒁺
𒈪𒀭𒉈𒁀𒊮𒁀𒀀𒅆𒉈𒅔𒋛
𒀉𒊺𒉽𒉘𒍼𒉈𒅁𒀝𒀀
𒅇𒈬𒌧𒁉𒅎𒅆𒌨𒀀𒀭𒋗𒁉𒉈𒅔𒄄𒀀𒀭
𒍍𒁉𒂍𒁉𒅔𒄢𒄢𒀀𒀭
𒌫𒁉𒅔𒁍𒊏𒀀𒀭𒀠𒂊𒉈𒅔𒊏𒀀𒀭
𒁮𒌉𒁉𒊮𒁀𒈪𒉌𒅔𒂦𒂵𒀀𒀭
𒍍𒁉𒍍𒊒𒁀𒅎𒈠𒉌𒅔𒆭𒊏𒀀𒀭
𒉘𒌌𒁉𒆠𒁉...
𒈬𒌧𒂵𒁉𒅎𒂊𒁀𒀊𒅕𒊏𒀀𒀭
𒍍𒅅𒆷𒁉𒉡𒅅𒆷𒈪𒉌𒅔𒆭𒊏𒀀𒀭
𒁶𒈠𒁉𒄊𒌈𒋫𒀭𒉽𒊏𒀀𒀭
𒌆𒁉𒅔𒄗𒀀𒀭𒆤𒂊𒉈𒅔𒉺𒂵𒀀𒀭
𒌑𒁉𒀀𒁉𒌈𒋫𒀭𒋼𒀀𒊏𒀀𒀭
𒂵𒍪𒁉𒍪𒀀𒌓𒁉𒈪𒉌𒅁𒌀𒆷𒀀𒀭
𒂍𒂊𒉘𒍼𒉈𒅁𒀝𒀀
𒀀𒊺𒅕𒍼𒅎𒈨𒀀𒅆𒉈𒅁𒈖𒈖
𒁆𒁲𒇽𒄿𒇻𒁀𒀊𒁉𒀀
𒊮𒉡𒍢𒁀𒁉𒈬𒈾𒉌𒅁𒄄𒄄
𒅇𒈬𒌧𒁉𒈨𒁉𒁀𒊏𒀭𒌓𒁺𒀀
𒀉𒁉𒉡𒈬𒌧𒋳𒂵𒀀𒀭𒇷𒁉𒉡𒋻𒊏𒀀𒀭
𒆠𒊒𒄘𒐈𒄰𒈠𒀀𒀭
𒈨𒃲𒃲𒆷𒉌𒀀𒁶𒁀𒊏𒀭𒊑
𒀉𒁉𒆷𒁀𒀭𒋳𒂵𒀀𒀭𒇷𒁉𒉡𒋻𒊏𒀀𒀭
𒄑𒄄𒅅𒁉𒅎
𒈬𒇻𒂡𒊏𒈾𒉘𒋻𒍼𒂵𒈬𒍑
𒈨𒂊𒌈𒅆𒇯𒁺𒉈𒂗𒀀𒅆𒅎𒅆𒂞𒂞𒂗
𒀉𒊺𒁆𒁲𒂡𒍪𒉈
𒄯𒈠𒊏𒈬𒈠𒀀𒅈𒈠𒀊𒁉𒉈𒀀𒀭
𒉌𒉈𒂠𒊨𒀀𒅎𒈠𒋛𒀀𒂵𒈬
𒀸𒀸𒁉𒀀𒅆𒊏𒈠𒀭𒂷𒂷𒉈𒀀𒀭
𒀉𒊺𒊮𒋢𒈬𒊌𒄉𒄉𒁀𒈬
𒆠𒆭𒊏𒁉𒈠𒀀𒅈𒇽𒈬𒁕𒀭𒍪𒀀𒀭
𒀀𒁺𒍼𒂵𒊮𒁍𒊏𒈬
<unk>𒀀𒌉𒊏𒈬𒀀𒅆𒊏𒈠𒀭𒌇𒀀𒀭
𒎏𒂍𒆕𒀀𒆠𒆪𒀀𒉈𒉈
𒈜𒂊𒌍𒁀𒀊𒃻𒊏𒅎𒂊𒁀𒀊𒌉𒊏𒀀𒀭
𒇽𒉈𒊒𒂊𒅗𒈾𒉘𒈬𒌈𒌀𒆷
𒀀𒅆𒊏𒈠𒀀𒅈𒈠𒀭𒂷𒂷𒉈𒀀𒀭
𒊮𒉘𒍼𒂵𒌈𒋛𒀀𒈬𒀜𒁉𒂠𒁀𒀊𒁉𒉈𒌈𒈹𒁲𒉈𒉈𒀀𒀭
𒀀𒅆𒁉𒅇𒈬𒌧𒂷𒈬𒌧𒂷𒂷𒁮
𒃣𒊮𒉈𒁺𒈠𒅈𒈠𒀭𒌇𒌇𒀀𒀭
𒀭𒈬𒌌𒆤𒀀𒀀𒊕𒈪𒂵𒆤
𒆠𒈬𒄄𒄄𒈬𒀉𒁉𒉌𒉘𒂷𒀀𒆤
𒆠𒊒𒄘𒐉𒄰𒈠𒀀𒀭
𒊮𒈬𒄷𒄭𒀀𒁀𒉌𒄃𒇷𒉘𒁺𒁀𒄵𒄵𒂗𒆹𒄄𒁀𒀊𒅥
𒄑𒄄𒅅𒁉𒅎
𒊺𒅁𒊕𒀀𒈾𒉘𒋻𒍪𒍼𒂵𒀀𒀭...
𒀉𒊺𒀭𒈬𒌌𒆤𒀀𒄿𒉈𒍝𒋗𒁀𒂊𒅆𒅔𒋾𒀀
𒍝𒂊𒉎𒍝𒀀𒅆𒍼𒂵𒂞𒀀𒁀𒄿𒊑𒅁𒀝𒌍
𒈾𒉘𒁉𒂠𒅇𒈬𒌧𒍪𒌫𒀬𒂊𒉈𒅗𒈬𒈾𒀊
𒅇𒈬𒌧𒈬𒇷𒂠𒄿𒉈...𒂊𒉈...
𒋫𒀸𒉘...
𒊮𒍪𒄩𒈠𒈹𒁲𒉈𒉘𒍼𒄀𒈬𒊏𒀊𒌓...𒊏𒅗𒈬𒈾𒀊
𒀊𒀊𒀀𒈪𒈪𒂵𒈬𒆠𒆪𒆭𒈠𒉌𒅁𒅗𒈬𒈾𒀊
𒌓𒌓𒊏𒋢𒌒𒁀𒌓𒌓𒂵𒁶...𒋧𒈬𒊏𒀊𒅗𒈬𒈾𒀊
<unk>𒉡...<unk>...𒀝𒀀𒈬...𒅗𒈬𒈾𒀊
𒉘𒉡𒊷𒄀𒍪...𒈠<unk>...𒉈𒅁𒆕𒂊𒅗𒈬𒈾𒀊
𒄿𒄄𒅔𒍪𒄯𒊏𒆤𒌍𒊭𒉈𒁺𒃣𒈠𒊏𒌇𒌇
𒊮𒍪𒊮𒉺𒌈𒋫𒁀𒂊𒊮𒌓𒈠𒊏𒀭𒃻𒊏𒈨
𒊕𒍪𒍣𒍣𒄿𒄑𒊒𒁀𒍝𒌌𒂠𒈠𒊏𒀭𒂷𒂷
𒉘𒉽𒊑𒍝𒀀𒅈𒄿𒊑𒅁𒀝𒂊𒋗𒁉𒉈𒅁𒄄𒄄𒂊
𒆠𒊒𒄘𒐊𒄰𒈠𒀀𒀭
𒌷𒆠𒀀𒋗𒁇𒊑𒉡𒍪𒀀𒄯𒊑𒉈𒅁𒋧𒄀
...
𒀉𒊺𒅇𒈬𒌧𒍪𒄘𒊒𒁀𒉽𒈨𒂊𒅆𒅔𒊏𒀀𒀭
𒃣𒈠𒊏𒀭𒌇𒀀𒀭𒈾𒉘𒍪𒅔𒋻𒊏𒀀𒀭
𒋞𒍪𒀀𒊺𒅕𒌈𒋫𒀭𒌓𒁺𒀀𒌈𒋛𒉈𒅔𒅗𒂵𒀀𒀭
𒄯𒊷𒄀𒊮𒄾𒆷𒈠𒊏𒉌𒅔𒆭𒊏𒀀𒀭
𒀭𒎏𒅁𒉺𒁽𒆗𒂵𒊕𒁀𒉈𒅔𒌇𒀀𒀭
𒂄𒌑𒀀𒉌𒂠𒌈𒅆𒅔𒁺𒁀𒀀𒀭
𒂍𒆳𒀊𒆗𒆗𒆕𒆕𒅇𒁮𒀉𒈬𒌧𒁕𒉘𒀀𒀭
𒉘𒌌𒁉𒆠𒁉𒉈𒅔𒄄𒀀𒀭
𒄀𒀕𒈾𒁉𒆠𒁉𒄄𒄄𒁉𒌓𒁶𒃸𒃸𒁉
𒈹𒁀𒁈𒁺𒁺𒈬𒅔𒈾𒀭𒅗𒂵𒀀𒀭
𒉺𒀭𒉽𒊑𒌈𒄗𒀀𒋗𒅆𒌨...
𒈨𒌈𒄵𒀀𒁉𒆠𒁉𒂠𒅔𒃻𒊏𒀀𒀭
𒋗𒈛𒉈𒊒𒂊𒋗𒉈𒅔𒇲𒀀𒁀
𒆬𒄀𒂖𒂊𒁉
𒅗𒆬𒉡𒉽𒊒𒁕𒉌𒅔𒈾𒀭𒅗𒂵𒀀𒀭
𒀭𒅖𒈨𒀭𒁕𒃶𒉺𒇻𒆠𒉘𒂷𒉌𒅕
𒄞𒌌𒈧𒌌𒊹𒊹𒊑𒁕𒅔𒈾𒀭𒅗𒂵𒀀𒀭
<unk>𒆬𒉆𒋻𒊑𒁕𒉌𒅗𒋗...
𒀬𒀀𒊏𒍪𒀀𒌓𒉈𒅔𒁺𒁀𒀀𒀭
...𒉘𒍢𒁀...𒊮𒍪...
𒀀𒅆𒍼𒍪...𒈤...
𒆠𒊒𒄘𒐋𒄰𒈠𒀀𒀭
𒌓𒇷𒂠𒉌𒊨𒅇𒉈𒂗
𒄑𒄄𒅅𒁉𒅎
𒊺𒅁𒇷𒂠𒀀𒅆𒊏𒀀𒊺𒅕𒊏𒄿𒉈𒈪𒉌𒅁𒍣𒍣𒍣
𒀉𒊺𒅇𒈬𒌧𒍪𒆳𒃲𒀭𒈬𒌌𒆤𒇷𒀭𒆠𒀀𒋛𒀀𒂵
𒊺𒅁𒍪𒀀𒊺𒅕𒌈𒋫𒀭𒌓𒁺𒄯𒍪𒅔𒊷𒂵
𒉌𒉈𒂠𒍍𒅇𒈬𒌧𒍪𒊮𒉈𒁺𒃣𒈠𒊏𒀭𒌇𒀀
𒀀𒀀𒀭𒈬𒌌𒆤𒅇𒈬𒌧𒆳𒆳𒊏𒆤𒄥𒊒𒍝𒉈𒅔𒅗𒂵
𒂼𒃲𒀭𒎏𒆤𒇷𒀀𒊏𒍪𒀀𒅇𒄢𒈬𒉌𒅔𒃻𒊏
𒂗𒆤𒆠𒊕𒉺𒄀𒁉𒃻𒊏𒀊𒊺𒅁𒅔𒈾𒀭𒅗𒂵𒀀𒀭
𒃣𒈬𒆕𒈠𒀊𒂍𒈬𒋛𒈠𒀊𒅔𒈾𒀭𒅗𒂵𒀀𒀭
𒊮𒁀𒉌𒀀𒀜𒄿𒉌𒅔𒄄𒌍𒀀𒀭𒂊𒉈𒉘𒁉𒉈𒅔𒅗𒂵
𒀭𒈬𒌌𒆤𒂊𒉈𒉘𒍣𒅗𒂵𒉌𒅔𒉈𒀀𒁺𒈾
𒂍𒍣𒉘𒄩𒇴𒈠𒁀𒀊𒀝𒊷𒂵𒀸𒄿𒉌𒅔𒆭𒊏
𒉘𒄯𒊏𒊏𒂊𒊏𒉌𒅁𒄄𒀀𒂊𒉈𒌈𒋫𒀭𒇯𒁺𒉈
𒋛𒂵𒁉𒈬𒌧𒆕𒌧𒈾𒁶𒄾𒌓𒈪𒉌𒅔𒆭𒊏
𒍝𒉺𒉘𒁷𒋭𒋛𒀀𒂠𒁄𒁄𒂊𒈾𒉘𒂠𒉈𒅁𒋻𒊑
𒌈𒋛𒌓𒇷𒂠𒀀𒅆𒄢𒆷𒂊𒉈𒂊𒊏𒀭𒅗𒂵
𒉘𒈬𒉡𒌇𒁶𒁀𒋾𒇷𒈾𒀸𒈾𒉘𒍪𒅔𒋻𒊏
𒍍𒈬𒊮𒆬𒈬𒈬𒂊𒅆𒂠𒍝𒀀𒅈𒈠𒊏𒀭𒄥𒊏𒀀𒀭
𒂗𒆤𒆠𒊮𒆬𒈬𒈬𒂊𒅆𒂠𒍝𒀀𒅈𒈠𒊏𒀭𒄥𒊏𒀀𒀭
𒍍𒍣𒈾𒉘𒃲𒍪𒅔𒋻𒊏𒀀𒀭𒁄𒍪𒅔𒋤𒌓𒁮
𒂗𒆤𒆠𒈾𒉘𒃲𒍪𒅔𒋻𒊏𒀀𒀭𒁄𒍪𒅔𒋤𒌓𒁮
𒂍𒆳𒊏𒌓𒁶𒃸𒃸𒅗𒂊𒉈𒅔𒈾𒀭𒅗𒂵𒀀𒀭
𒆠𒃡𒊏𒌓𒍣𒁀𒀭𒌓𒁺𒀀𒀭𒌓𒈠𒊏𒉌𒅔𒆭𒊏𒀀𒀭
𒀭𒎏𒆤𒇷𒂷𒄑𒋙𒀀𒅗𒈾𒉘𒍪𒅔𒋻𒊏𒀀𒀭
𒀭𒂗𒆤𒀭𒎏𒆤𒁉𒂍𒆳𒊏𒁈𒈬𒉌𒅔𒊑𒌍𒀀𒀭
𒊮𒁉𒀀𒌑𒈪𒉌𒅔𒋤𒋤𒄀𒌍𒀀𒀭𒁷𒈪𒉌𒅔𒄭𒄀𒌍𒀀𒀭
𒊕𒈪𒆠𒆪𒁀𒄀𒉌𒉈𒀜𒁉𒈬𒌧𒄄𒌍𒀀𒀭
𒌧𒆹𒍠𒄀𒁀𒀊𒅥𒀀𒀸𒍝𒀀𒅈𒈠𒊏𒀭𒁻𒂊𒌍𒀀𒀭
𒌉𒂼𒉌𒁀𒁕𒀭𒄥𒊑𒌍𒀀𒀭𒄘𒈬𒌧𒃻𒊑𒌍𒀀𒀭
𒉆𒇽𒍇𒆠𒊕𒅅𒆷𒁀𒈬𒂊𒉈𒁻𒌍𒀀𒀭
𒀊𒂗𒆤𒆠𒆳𒃲𒀭𒈬𒌌𒆤𒇷𒍝𒀀𒅈𒈠𒊏𒀭𒄥𒊏𒀀𒀭
𒆠𒊒𒄘𒐌𒄰𒈠𒀀𒀭
𒄯𒍪𒀀𒁶𒉌𒋰𒊮𒉺𒀀𒁶𒉌𒊨𒅇𒉈
𒄑𒄄𒅅𒁉𒅎
𒀉𒊺𒈨𒊑𒍪𒀀𒆠𒂗𒄀𒆠𒌵𒆠𒁉𒄄𒄄𒁕
𒌧𒄵𒀀𒁉𒌑𒆠𒋧𒂵𒁉𒂠𒄥𒊒𒁮𒂊𒉈𒌍𒅎𒈪𒅔𒌍𒀀𒀭
𒉣𒆠𒊮𒁉𒄑𒌆𒉿𒄿𒄿𒌆𒍣𒄬𒄩𒆷𒁕
𒉺𒀭𒈤𒁉𒉡𒄩𒇴𒈨𒁕𒅗𒁉𒅎𒁺𒀀𒀭
𒌓𒉣𒁍𒆠𒌷𒎏𒁉𒃻𒍣𒅅𒁶𒂊𒅇𒌅𒊬𒊬𒁕
𒀭𒀀𒉣𒈾𒂗𒉆𒋻𒊑𒁕𒆕𒅇𒁉𒉈𒅔𒉈𒌍𒀀𒀭
𒋀𒀕𒆠𒊮𒁺𒈠𒆠𒃻𒊏𒈨𒁉𒈨𒋫𒈽
𒀭𒉌𒀭𒂗𒆤𒇷𒆠𒁉𒄄𒄄𒁕𒀜𒁉...
𒌓𒀕𒆠𒌷𒉣𒁉𒂇𒀭𒆠𒁲𒋻𒌧𒊹𒊏𒆤
𒁼𒁉𒄀𒉌𒉈𒍑𒍣𒆪𒁉𒁕𒂊𒉈𒉈𒅔𒌍𒀀𒀭
𒀕𒆠𒆰𒀕𒆠𒌷𒆬𒄑𒆥𒋾𒀭𒊑𒂊𒉈𒆤
𒌍𒁇𒆥𒁉𒅎𒈪𒅔𒌍𒀀𒀭𒆠𒁉𒉈𒅔𒄄𒌍𒀀𒀭
𒆠𒍝𒈽𒀕𒆠𒌷𒉡𒍼𒀭𒈾𒆤𒀉𒆗𒉌𒈬𒌧𒌀𒆷
𒇽𒉈𒊒𒇽𒉽𒊏𒁕𒋼𒀀𒊑𒁉𒅗𒁉𒅎𒁺𒀀
𒉢𒁓𒆷𒆠𒁴𒃲𒀭𒈾𒀊𒄈𒋢𒆠𒌌𒋫𒃻𒊏𒁀
𒀭𒉌𒀭𒂗𒆤𒇷𒅆𒊷𒂵𒉈𒉈𒅎𒅆𒅔𒁇𒊑𒌍𒀀𒀭
𒂍𒁉𒄑𒆵𒆠𒀀𒋞𒆳𒊮𒂵𒅆𒌨𒁉𒁀𒀊𒀝𒀀
𒌋𒅗𒁉𒋫𒋾𒀉𒉡𒌝𒉡𒃻𒊏𒌈𒋫𒀭𒍣𒄄𒌍𒀀𒀭
𒆧𒆠𒍠𒆪𒆠𒂗𒄀𒆠𒌵𒉆𒉣𒁉𒋛𒀀𒂵
𒁼𒁉𒄀𒉌𒉈𒉈𒅔𒌍𒀀𒀭𒀭𒃲𒃲𒂊𒉈
𒀫𒁕𒆠𒌷𒀀𒇉𒁉𒀀𒉌𒇷𒀀𒊮𒂵𒊺𒄖𒉡
𒀭𒀀𒉣𒈾𒆤𒉈𒌈𒋫𒀭𒋼𒀀𒊑𒌍𒀀𒌈𒅆𒅔𒄥𒊑𒌍𒀀𒀭
𒉌𒋛𒅔𒆠𒌑𒀀𒀭𒀀𒉣𒈾𒆤𒉈𒌌𒋫𒉎𒅍𒆷𒀀
𒀭𒀭𒂗𒆤𒀭𒂗𒆠𒀭𒎏𒈤𒀀𒁄𒁉𒅔𒋤𒌓𒁕𒀀𒀭
𒅗𒂵𒁀𒋗𒍣𒉈𒅔𒃻𒊑𒌍𒀀𒀭𒃶𒀀𒀭𒁉𒉈𒅔𒌍𒀀𒀭
𒀭𒎏𒅁𒂄𒌨𒊕𒆗𒂵𒋗𒉌𒁀𒀭𒋧𒈬𒍑𒀀𒀭
𒀭𒎏𒅔𒋛𒈾𒌉𒈤𒀭𒈾𒋆𒊬𒌧𒈠𒅗
𒆠𒆪𒆬𒂍𒃲𒈤𒉌𒀀𒉎𒂀𒁍𒅔𒈾𒀭𒉈𒌍𒀀𒀭
𒀭𒁕𒈬𒃲𒌵𒀭𒉡𒉆𒉪𒊏𒀀𒍪𒍣𒅅𒆷𒅗
𒄊𒂼𒈾𒂠𒀀𒀀𒈾𒂠𒆳𒃵𒃵𒂊𒅔𒈾𒀭𒉈𒌍𒀀𒀭
𒆠𒊒𒄘𒐍𒄰𒈠𒀀𒀭
𒀭𒀭𒂗𒆤𒀭𒂗𒆠𒀭𒎏𒈤𒁉𒀉𒁉𒄩𒁀𒀭𒉘𒌍𒀀𒀭
𒄑𒄄𒅅𒁉𒅎
𒉌𒉈𒂠𒀉𒊺𒀭𒂗𒆤𒇷𒌓𒍣𒌧𒈠𒉈𒅔𒁺𒁀𒀀𒀭
𒌓𒂗𒆤𒆠𒄘𒀭𒂠𒍣𒍣𒉌𒉈𒂠𒅎𒈪𒅔𒅗𒂵
𒌓𒍣𒂍𒆳𒊏𒊕𒊬𒊬𒂊𒉈𒅎𒈪𒅔𒌇𒀀
𒌓𒆠𒃡𒊏𒈦𒄘𒃼𒈤𒌓𒁺𒀀𒂊𒉈𒅎𒈪𒅔𒍣𒂵
𒌓𒆠𒂗𒄀𒆠𒌵𒂼𒂊𒂊𒉈𒅎𒈪𒅔𒄄𒀀
𒌓𒂍𒆕𒆕𒂷𒉣𒆸𒂊𒂊𒉈𒌈𒋫𒀭𒈥𒊏
𒌓𒆰𒄿𒄿𒃻𒍣𒅅𒅇𒌅𒂊𒉈𒌈𒋫𒀭𒌓𒁺𒀀
𒌓𒉣𒇬𒆕𒆕𒁦𒆠𒂷𒂷𒂊𒉈𒌈𒋫𒀭𒌓𒁺𒀀
𒇇𒂊𒃢𒀀𒅎𒈪𒅁𒌅𒌓𒁕𒉣𒇬𒂊𒉈𒅁𒋛𒀀
𒇇𒁦𒁉𒅎𒈪𒌈𒅇𒌅𒃢𒁉𒉣𒇬𒂊𒉈𒅁𒋛𒋛
𒍚𒉈𒈧𒁉𒅎𒈪𒅁𒌅𒌓𒁕𒁦𒀀𒉈𒅁𒋛𒀀
𒇇𒃢𒁉𒅎𒁕𒀊𒇻𒀀𒂍𒉣𒇬𒅎𒄩𒀀𒀭
𒍚𒂊𒈧𒁉𒅎𒁕𒀊𒇻𒀀𒁦𒂼𒉈𒅁𒋳𒂵
𒌓𒃻𒄩𒇴𒈠𒊷𒂵𒆭𒆭𒂊𒉈𒌈𒋫𒀭𒃻𒊏
𒌓𒃻𒉈𒊒...
𒌓𒃻𒋛𒁲𒌧𒈠𒂷𒂷𒀉𒈭𒀀𒈪𒉌𒅔𒆭𒊏
𒆠𒊒𒄘𒑆𒄰𒈠𒀀𒀭
𒌓𒆠𒂗𒄀𒆠𒌵𒇽𒉈𒊒𒂊𒋗𒅆𒌨𒉈𒅔𒅗𒂵
𒌓𒁕𒋫𒊮𒁀𒅆𒂠𒂷𒀀𒀭𒁇𒁀𒅆𒅎𒈹𒁲𒁕𒀀𒀭
𒀭𒃲𒃲𒂊𒉈𒊮𒉈𒁺𒄯𒊑𒁀𒀭𒌇𒍑𒀀𒀭
𒀉𒊨𒀀𒅆𒉈𒅔𒂃𒍑𒀀𒀭𒌈𒋫𒀭𒇯𒁺𒉈𒌍𒀀𒀭
𒌷𒇯𒇯𒁕𒁀𒃻𒊏𒍝𒆠𒁉𒂠𒅔𒃻𒊑𒌍𒀀𒀭
𒃻𒌓𒁉𒉺𒃶𒁀𒀊𒅗𒂵𒁀𒆹𒄄𒁀𒀊𒅥𒀀
𒀭𒂗𒆤𒈗𒆳𒆳𒊏𒆤𒆠𒁉𒂠𒅔𒃻𒊏𒀀𒀭
𒉆𒇽𒍇𒌑𒆠𒋧𒂵𒍑𒊓𒋫𒉎𒅎𒅆𒅁𒋼𒈾
𒂗𒆤𒆠𒆳𒈨𒃲𒃲𒆷𒅗𒄊𒉽...
𒀭𒀀𒉣𒈾𒅗𒀭𒂗𒆤𒇲𒋫𒂍...
𒄃𒊓𒌌𒋫𒃻𒃻𒊏𒁀𒅎𒂊𒁀𒀊𒁺𒀀
𒆠𒁉𒂠𒆭𒆭𒁕𒉈𒅔𒌍𒀀𒀭𒂗𒉆𒋻𒊑𒉈
𒊮𒁉𒀀𒌑𒋤𒋤𒊮𒄾𒆷𒊮𒁀𒈪𒉌𒅔𒃻𒊏𒀀𒀭
𒀭𒅖𒈨𒀭𒁕𒃶𒋖𒌓𒁕𒁺𒄾𒉎𒌇𒉌𒊏
...𒆬𒄀𒀀𒁉𒂖𒂊𒅔𒈾𒀭𒅗𒂵𒀀𒀭
𒈨...𒉋𒇲𒁉𒂖𒂊𒅔𒈾𒀭𒅗𒂵𒀀𒀭
𒉺𒀭𒄗𒀀𒄵𒀀𒁉𒋛𒉈𒅔𒁲
𒆬𒆬𒂵𒊒𒁀𒋗𒉋𒇲𒀀𒆤𒆠𒁉𒂠𒅔𒃻𒊏
𒉻𒌓𒊒𒁀𒀀𒌁𒍥𒁾𒁾𒁍𒈾𒉘𒂠𒉈𒅁𒋻𒊑
𒄑𒍎𒃻𒇻𒃻𒊹𒊑𒁕𒊮𒂵𒉌𒅎𒁺𒀀
𒆠𒊒𒄘𒌋𒄰𒈠𒀀𒀭
𒌓𒇽𒅇𒇽𒊏𒅗𒉽𒉡𒁲𒌉𒀀𒀀𒉌𒅕𒉎𒋼𒂷𒂊
𒌓𒃻𒁔𒈾𒌧𒈠𒂷𒂷𒌉𒊑𒈤𒂂𒁕
𒌓𒋀𒌉𒁕𒋀𒃲𒆷𒉌𒄷𒈛𒄩𒉎𒁔𒂊
...𒌉𒃲𒆷𒌉𒌉𒁕𒌣𒀝𒅗𒈠𒉌𒂠𒆪𒅇
...𒋛𒂵𒆗𒂵𒈂𒂠𒉡𒁲𒃻𒊷𒂵𒃲𒁺𒁍
...𒆜𒄗𒀀𒄊𒂷𒂷𒅆𒌨𒊬𒀀𒁍𒊑
...𒆠𒊮𒂵𒉌𒂠𒁺𒅇𒃮𒊑𒉌𒂠𒅔𒉡𒂀
...𒆠𒊮𒂵𒉌𒂠𒁺𒅇𒂔𒈾𒉎𒁔𒉌𒃻𒍼𒂵𒉡𒀝
𒌓𒇽𒇇𒇽𒊏𒅗𒉽𒉡𒁲𒃻𒍼𒂵𒉡𒀝
...𒌷𒋫𒌷𒉽𒂠𒁺𒅇...𒉎𒉡𒋼𒂷𒂊𒃻𒍼𒉡𒀝
𒌓𒌧𒈠𒃻𒍼𒂵𒌓𒁺𒀀𒊮𒁀𒌓𒂷𒂷
𒌓𒃻𒈪𒈪𒌧𒈠𒍣𒍣𒃻𒍣𒅅𒄾𒇷
𒀀𒀀𒀭𒂗𒆤𒂗𒅗𒂵𒉌𒉡𒉽𒊒𒉣𒆳𒆳𒊏𒆤
𒌧𒊕𒈪𒂵𒉈𒅔𒁺𒁀𒀀𒀭𒊷𒄀𒁀𒉈𒅔𒅗𒂵
𒆠𒊒𒄘𒌋𒁹𒄰𒈠𒀀𒀭
𒉌𒉈𒂠𒀉𒊺𒌓𒁕𒋫𒀭𒂗𒆤𒉣𒊮𒇲𒋤𒂵𒀀𒀭
𒂄𒋞<unk>𒊏𒃻𒊏𒉌𒅕𒅔𒈾𒀭𒊷𒀀𒀭
𒈨𒉈𒊒𒂊𒋗𒅆𒌨𒉈𒅔𒅗𒂵𒋛𒅔𒈾𒀭𒁲𒀀𒀭
𒉺𒀭𒋗𒉋𒇲𒈬𒌧𒈾𒀭𒆬𒆬𒂵𒀀𒀭
𒄀𒀕𒁉𒈬𒈾𒀭𒂖𒀀𒀭𒈦𒄘𒃼𒈬𒌧𒈾𒀭𒌓𒁺𒀀𒀭
𒊮𒁀𒃶𒅅𒈪𒉌𒅔𒊹𒊹𒊏𒀀𒀭𒁉𒁷𒋭𒉈𒅁𒋛𒀀𒀭
𒌓𒉈𒊮𒄭𒄀𒁇𒂠𒂊𒄯𒊷𒄀𒈪𒉌𒅔𒃻𒊏𒀀𒀭
𒂊𒉈𒀀𒊏𒍪𒀀𒈬𒈾𒀭𒁺𒁀𒀀𒀭𒅗𒋗𒈪𒉌𒅅𒆷𒀀𒀭
𒀀𒅆𒃻𒊏𒉆𒋖𒅗𒂵𒉌𒉣𒆳𒆳𒊏𒆤
𒉌𒄭𒉣𒈾𒋭𒆯𒆯𒁕𒁶𒋢𒉌𒉈𒌈𒀝𒀀𒀭
𒆃𒁕𒉌𒄑𒁀𒀭𒌇𒀀𒀭𒅆𒅔𒅆𒅔𒁇𒊏𒀀𒀭
𒀭𒅖𒈨𒀭𒁕𒃶𒈾𒅗𒈠𒉌𒋢𒀀𒈾𒁀𒄭𒂵𒀀𒀭
𒊕𒍑𒀀𒉌𒊮𒂵𒅗𒂵𒉌𒅔𒉈𒁺𒈾𒀀𒀭
𒁔𒈾𒋖𒁀𒆠𒇲𒀀𒉌𒂠𒄊𒁀𒋧𒂵𒉌𒂠
𒀬𒊏𒅇𒄢𒂷𒂷𒁕𒉌𒂠𒅗𒆠𒋢𒁍𒁕𒉌𒂠
<unk>𒋾𒇷𒁕𒉎𒋼𒂷𒁕𒉌𒂠𒄥𒄥𒊑𒁕𒉌𒂠
𒃻𒉆𒈠𒉌𒂗𒉡𒌧𒀝𒁕𒉌𒂠𒂷𒆷𒉡𒁖𒄀𒁕𒉌𒂠
𒉆𒉣𒈾𒈬𒋤𒋤𒁺𒉌𒂊𒉈𒅕𒅔𒈾𒀭𒅗𒂵𒀀𒀭
𒇽𒉆𒈗𒆷𒊕𒁉𒂠𒌓𒁺𒀀𒂊𒉈𒅕𒅔𒈾𒀭𒅗𒂵𒀀𒀭
𒈗𒁄𒊷𒂵𒆤𒂊𒉈𒅕𒅔𒈾𒀭𒅗𒂵𒀀𒀭
𒌧𒆠𒆪𒉈𒄩𒉈𒅔𒂉𒊒𒈾𒂊𒉈𒅕𒅔𒈾𒀭𒅗𒂵𒀀𒀭
𒌧𒊹𒊏𒃻𒉈𒅔𒅗𒂵𒀀𒅔𒉈𒀀𒁺𒈾𒀀𒀭
𒆠𒂗𒄀𒆠𒌵𒀀𒈾𒈨𒀀𒌓𒉆𒋻𒊏𒂠
𒌧𒊕𒈪𒂵𒇇𒁶𒇻𒀀𒌧𒊕𒋧𒂵𒁀
𒉆𒈤𒆳𒃲𒀭𒉡𒉆𒉪𒊏𒂙𒀭𒆠𒆤
𒁺𒌷𒂠𒈨𒌨𒀀𒀭𒄿𒄿𒉈𒀀𒁺𒉎𒅅𒆷𒉌𒅎
𒆠𒊒𒄘𒌋𒈫𒄰𒈠𒀀𒀭